Лейтенанта Смирновс куьйгалла деш хиллачу бІаьхойн тоба Добрински гІопехь йисина хилла. Царна хьалха ши некъ хилла – шайн накъостий болчу комсоставан цІеношна тІекхача гІортор, я гуонна юккъера а бевлла хьуьнхахь къайлабовла а, тІаьхьа ЦІечу Эскаран дакъойх дІакхета а гІортор. Цара шолгІа некъ хоржу: дийна бисинарш кегийчу тобанашка дІаса а бекъалой фронтан зилехьа дІагІуртура, хІора сахьтаца генаболучу. Яценко Николай а, Батаев Лом-Iела а, сержант Иванов а, кхин масех бIаьхо а цхьаьна тобанехь хуьлу. Чов хилла Яценко барам тIехь хьош а волуш, карахь герзаш а долуш, ЦIечу Эскаран подразделенин билгалонашца долу барзакъ тIехь долуш и тоба шен декхарш кхочушдеш яра мелла а сиха ЦIечу Эскаран дакъошца цхьаьнакхета гIерташ. Масала, муха гойту иза оцу тобанера бIаьхой, юхайолуш йолчу кхечу тобанах цхьаьнакхетаран эпизодехь: «МаьI-маьIIехь хевшина а, бийшина а Iаш бара бIаьхой. Лом-Iелас бIаьрг кхарстийра кхузахь болчарна тIехула. Цхьаьнггахь а гуш герз дацара. Духарца хIора а ша-ша вара. Цхьаболчеран кочмаш тIехь петлицаш йисинера, ткъа кхечара, хетарехь, дIаяьхнера уьш…» (циггахь, агIо 71). Лакхарчу сержанта Васнецовс ша тIедуьллу: герзаш охьакхийсар, петлицаш дIаяхар, цIенэскархойн киншкаш хIаллакьяр. Иза валарна кхеравеллера, воьхнера, и дарца вуон тIеIаткъам бира цуьнан куьйга кIелахь болчарна. Амма массо а вац цуьнца хила лууш. Кхоъ Батаевн тобанах схьакхета, уьш Даймехкан салтий хилла буьсуш хилар а, кхидIа а тIом бан кийча хилар а, мостагIчун къинхетаме сатуьйсуш цахилар а, ямартлонца шайн дахар кIелхьардаккха гIерташ уьш цахилар а гуш.